༄༅། །ཕུར་བཟློག་བཤད་པའི་མཚམས་སྦྱོར་བཞུགས་སོ།། བདེ་ལེགས། བདུད་དཔུང་སྟོབས་འཕྲོག་སྐུ་ཡི་ཉམས་ནི་སྒེག་ཅིང་དཔའ་ལ་མི་སྡུག་པ། །དྲེགས་པ་ཟིལ་གནོན་གསུང་གི་ཉམས་ནི་རྒོད་ཅིང་དྲག་ཤུགས་འཇིགས་སུ་རུང་། །གདུག་པ་ཚར་གཅོད་ཐུགས་ཀྱི་ཉམས་ནི་སྙིང་རྗེ་རྔམས་དང་ཞི་བའི་ཚུལ། །གར་དགུར་བསྒྱུར་མཛད་རྩ་བའི་བླ་མ་རྡོ་རྗེ་གཞོན་ནུས་དགེ་ལེགས་སྩོལ། །ཞེས་སྐྱབས་གསོལ་གྱི་ཚིག་གིས་མདུན་བདར་ཏེ། དེ་ལ་འདིར་རང་ཅག་འགྲོ་བ་པ་རྣམས་ཀྱི་སྡུག་བསྔལ་རྒྱུ་དང་བཅས་པའི་ནད་སེལ་བར་བྱེད་པའི་སྨན། ཕན་པ་དང་བདེ་བ་མ་ལུས་པ་འབྱུང་བའི་སྒོ་གཅིག་པུ། ཡ་རབས་རྣམས་ཀྱིས་བསླབས་ཤིང་ཕུ་དུད་དུ་བྱ་བའི་ཡུལ་མཆོག་ཏུ་གྱུར་པ་ནི་བདེ་བར་གཤེགས་པའི་བསྟན་པ་རིན་པོ་ཆེ་འདི་ཉིད་ཡིན་ཏེ། རྒྱལ་སྲས་ཤན་ཏི་དཱེ་ཝའི་ཞལ་སྔ་ནས། འགྲོ་བའི་སྡུག་བསྔལ་སྨན་གཅིག་པུ། །བདེ་བ་ཐམས་ཅད་འབྱུང་བའི་གནས། །བསྟན་པ་རྙེད་དང་བཀུར་སྟི་དང་། །བཅས་ཏེ་ཡུན་རིང་གནས་གྱུར་ཅིག །ཅེས་བཀའ་སྩལ་པ་ལྟར་གྱི་བསྟན་པ་རིན་པོ་ཆེ་འདི་ཉིད་ཀྱང་དར་ཞིང་རྒྱས་ལ་ཡུན་རིང་དུ་གནས་པའི་བྱེད་པོ་ནི། རྒྱལ་བ་གཉིས་པ་བསྟན་འཛིན་བཤེས་གཉེན་དམ་པ་རྣམས་ལ་རག་ལས་པ་ཡིན་ཏེ། ངོར་ཆེན་རྡོ་རྗེ་འཆང་ཆེན་པོས། ཚད་མེད་མཁྱེན་དང་བརྩེ་བའི་དཔལ་མངའ་ཞིང་། །རྒྱལ་བའི་བསྟན་པ་སྲོག་ལྟར་གཅེས་འཛིན་པའི། །མཚུངས་མེད་བླ་མ་དགེ་བའི་བཤེས་གཉེན་རྣམས། །ཞེས་གསུངས་པ་ལྟར་གྱིས་བསྟན་འཛིན་རྣམས་ཀྱིས་འཛིན་པར་བྱ་བའི་གཞི་ཡང་། སློབ་དཔོན་བྷུ་སུ་ཀུའི་ཞལ་སྔ་ནས། ཚུལ་གནས་ཐོས་དང་བསམ་ལྡན་པའི། །བསྒོམ་པ་ལ་ནི་རབ་ཏུ་སྦྱོར། །ཞེས་གསུངས་པ་ལྟར། གཞི་ཚུལ་ཁྲིམས་རྣམ་པར་དག་པ་ལ་བརྟེན་ཏེ་ཐོས་བསམ་བསྒོམ་གསུམ་ཕྱག་བཞེས་སུ་བསྟར་བའི་སྒོ་ནས་བསྟན་འགྲོར་ཕན་བདེ་སྤེལ་བ་ཉིད་ཡིན་ལ། དེ་ལྟར་ན་རྒྱལ་བའི་ཡུམ་ཚིགས་སུ་བཅད་པ་ལས། རིན་ཆེན་ཆོས་ཀྱང་དཀོན་ལ་རྟག་ཏུ་འཚེ་བའང་མང་། །ཞེས་གསུངས་པ་ལྟར། ནག་ཕྱོགས་ལ་དགའ་བའི་མི་དང་མི་མིན་རྣམས་ཀྱིས་བསམ་ངན་སྦྱོར་རྩུབ་ཀྱི་སྒོ་ནས་བར་ཆད་འབྱུང་བ་ཆོས་ཉིད་ཡིན་ལ། དེ་ཉིད་བཟློག་པར་བྱེད་པའི་ཐབས་ལ། རྡོ་རྗེ་འཆང་ཆེན་པོས་རྒྱུད་སྡེ་རྣམས་ནས་ཞི་རྒྱས་དབང་དྲག་གི་ཐབས་ཚུལ་སྣ་ཚོགས་གསུངས་པ་རྣམས་སྐབས་ཐོབ་ཀྱི་གདུལ་བྱ་གང་ལ་གང་འདུལ་ཚུལ་དུ་གསང་སྔགས་འཛིན་པ་རྣམས་ཀྱིས་ཉམས་སུ་ལེན་དགོས་པ་ཡིན་ཞིང་། དེའི་ནང་ནས་ཀྱང་ཤིན་ཏུ་གདུག་ཅིང་གཏུམ་པ་ཐབས་ཞི་བ་གསུམ་གྱིས་གདུལ་དཀའ་བ་རྣམས་ལ་ཀུན་སློང་སྙིང་རྗེ་ཆེན་པོས་ཀུན་ནས་བླངས་ཏེ་དྲག་པོའི་ཚར་གཅོད་ཀྱི་སྒོ་ནས་རྗེས་སུ་བཟུང་དགོས་པ་མདོ་རྒྱུད་བསྟན་བཅོས་ཐམས་ཅད་ཀྱི་དགོངས་པ་ཡིན་ཏེ། སྔོན་གྱི་དུས་སུ་བདག་ཅག་གི་སྟོན་པ་འདི་ཉིད་དེད་དཔོན་སྙིང་རྗེ་ཆེན་པོར་སྐུ་འཁྲུངས་པའི་སྐབས་མི་ནག་མདུང་ཐུང་ཅན་གྱིས་ཚོང་པ་ལྔ་བརྒྱ་སྲོག་འཕྲོག་པ་ཉེ་བ་ན། བྱང་ཆུབ་ཀྱི་སེམས་བླ་ན་མེད་པར་བསྐྱེད་དེ། ངན་སེམས་ཅན་དེ་ཉིད་ལ་མཚོན་བསྣུན་པའི་སྒོ་ནས་སྲོག་བྲལ་གྱི་ཆོ་ག་མཛད་པ་ལ་བརྟེན་ནས་བསྐལ་པ་འབུམ་གྱི་ཚོགས་འདུམ་པར་བཤད་ལ། བརྟག་གཉིས་ལས་ཀྱང་། བསྟན་ལ་གནོད་པར་བྱེད་པ་དང་། །བླ་མ་སངས་རྒྱས་འཇིག་པ་ནི། །བླ་མ་ཐུབ་པ་ལ་ཞུས་ནས། །སྙིང་རྗེས་གསད་པར་བྱ་བ་ཉིད། །ཅེས་དང་། རྡོ་རྗེ་གུར་ལས། ཤིན་ཏུ་གདུག་ཅིང་གཏུམ་པ་ལ། །ཞི་བ་ཉེ་བ་མི་སྦྱར་ཏེ། །འདི་མཁྱེན་རྡོ་རྗེ་ཅན་གྱིས་ནི། །རང་ཉིད་ཀྱེ་ཡི་རྡོ་རྗེ་མཛད། །ཅེས་དང་། གཤིན་རྗེ་དགྲ་ནག་གི་རྒྱུད་ལས། བློ་ལྡན་སྒྲུབ་པོས་སེམས་ཅན་ལ། །ཕན་པའི་སེམས་ཀྱིས་སྲོག་མི་བཅད། །ཅེས་གསུངས་པའི་རྗེས་སུ། གདུག་པ་ཅན་ལ་ལྡོག་སྟེ་བྱ། །དངོས་སུའམ་ཡང་ན་སྔགས་དང་གཞན། །འཁྲུལ་འཁོར་དང་ནི་ཏིང་ངེ་འཛིན། །སྨན་གྱིས་ཀྱང་ནི་བྱ་བ་སྟེ། །དེ་ལྟར་མི་བྱེད་དེ་ཡི་ནི། །དམ་ཚིག་ངེས་པར་ཉམས་པར་འགྱུར། །ཞེས་དང་། ཡོ་ག་ལས། དཀོན་མཆོག་གསུམ་ལ་གནོད་བྱེད་ན། །བཟོད་པ་བསྒོམ་པར་མི་བྱའོ། །བླ་མ་དམོད་བརྩོན་མ་རུངས་དང་། །དམ་ཚིག་ལ་ནི་འདའ་བ་སོགས། །དེ་སོགས་བྱེད་པ་ཚར་བཅད་ནས། །འགྲུབ་འགྱུར་ཞེས་ནི་ཀུན་རིག་གསུང་། །ཞེས་དང་། འབུམ་ནག་ལས། ཉམས་པ་དུས་སུ་མི་སྒྲོལ་བ། །དེ་ཡང་དམ་ཚིག་ཉམས་པ་ཡིན། །ཞེས་དང་། རྩ་ལྟུང་བཅུ་བཞི་པ་ལས། གདུག་ལ་རྟག་ཏུ་བྱམས་ལྡན་པ། །བྱེད་པ་དེ་ནི་བཅུ་པར་འདོད། །ཅེས་དང་། འཇམ་པའི་དབྱངས་ཀྱིས། གདུག་པ་ཅན་ལ་བྱམས་པ་དང་། །བུ་དང་སློབ་མ་མི་འཆོས་དང་། །བསྲུང་བའི་འཁོར་ལོ་མི་བསྒོམ་དང་། །ཁྲོ་བོ་བཟླས་པ་འགོག་པ་སོགས། །མ་དག་པ་ཡི་སྙིང་རྗེ་ཡིན། །ཞེས་དང་། རྒྱལ་སྲས་སེམས་དཔའ་ཆེན་པོས། སྦྱོར་བ་བྱང་ཆུབ་སེམས་དང་རབ་ལྡན་པས། །སངས་རྒྱས་བསྟན་པའི་སྤྱི་དགྲ་སྒྲོལ་བར་བཤད། །སྒྲོལ་བཀོད་ཐབས་ལ་མཁས་པའི་ལག་ལེན་ནི། །དཔལ་ལྡན་བླ་མའི་སྐུ་དགྲ་ཚར་བཅད་བྱ། །ཞེས་དང་། ཐམས་ཅད་མཁྱེན་པ་དཀོན་མཆོག་ལྷུན་གྲུབ་ཀྱིས། གདུག་ལ་བྱམས་པ་སྤོངས་ཞེས་གང་གསུངས་པ། །ཕ་རོལ་ངན་སྤྱོད་བྱེད་ལས་བཟློག་ཕྱིར་ཏེ། །སྙིང་ནས་བྱམས་པ་སྤོང་བ་ཐེག་མཆོག་གི །རྩ་ལྟུང་བཞི་པར་རྒྱུད་གཞུང་ཀུན་ལས་གསུངས། །ཞེས་གསུངས་ཞིང་། གཞན་ཡང་སྔགས་འཆང་གཟུངས་དཔལ་བས། ཆོས་རྗེ་བླ་མས་སྐུ་དགྲ་བཙུན་མོ་སྤེལ་གྱི་བེན་པོ་རྣམས་བསྒྲལ་ནས་གཙུག་དགུ་ལའི་རྩ་བར་འགྲུལ་པ་དག་ལ་གནས་ཚུལ་གསན་པ་ན། ཉིད་ཀྱི་གསུང་ལས་ཕར་ཕྱིན་ཐེག་པ་བསྟུན་ན་སྡིག་མང་པོ་བསགས་ཀྱང་རྡོ་རྗེ་ཐེག་པ་དང་བསྟུན་ན་བསྐལ་པ་མང་པོའི་ཚོགས་རྫོགས། ཞེས་གསུངས་པར་གྲགས་ལ། དེ་བཞིན་དུ་ཚར་ཆེན་ཆོས་ཀྱི་རྒྱལ་པོས་པུ་ཏྲའི་བསྐང་བ་ལས་བཞི་ལྷུན་གྲུབ་ཁྲག་འཐུང་མར་གྲགས་པ་འདི་རྩོམ་པར་མཛད་པའི་ལོ་རྒྱུས་ལས། བདག་གི་བླ་མ་བདག་ཆེན་རབ་མཛེས་ཀུན་དགའི་མཚན་ཅན་ལ་དམ་ཉམས་ཀོ་ཆག་པ་རྣམས་ཀྱིས་འཕྲལ་དུ་སྐུ་ལ་བསྡོ་བའི་ལས་བྱུས་བརྩམས་པའི་ཚེ། ཁོ་བོས་ཁའུ་བྲག་རྫོང་གི་སུམ་ཅུ་རྩ་གསུམ་དུ་ངོར་པའི་མན་ངག་གཡུལ་རྒྱལ་ནས་བྱུང་བའི་ལས་སྦྱོར་བསྒྲུབས་པའི་སྐབས་པུ་ཏྲས་དམིགས་བྱ་དགྲ་བོ་དེ་དངོས་སུ་ཁྲིད་ནས་ངས་དགྲ་བོ་འདི་ཚར་བཅད་པ་ཡིན་པས་འཕྲལ་དུ་བསྐང་བ་ཞིག་རྩོམ་གསུངས་པ་ལ་བརྟེན་ནས་བསྐང་བ་འདི་ཡང་པུ་ཏྲ་དང་བྱས་ནས་བརྩམས་པ་ཡིན་ནོ། །ཞེས་ས་ལོའི་སྐུ་དགྲ་ཚར་བཅད་པའི་ལོ་རྒྱུས་གསུངས་པ་དང་། ཡང་རྗེ་དེ་ཉིད་ཀྱིས་ལྷ་མོ་དུད་སོལ་མའི་ཆོས་སྐོར་གསན་ཡུལ་རྔོག་སྟོན་བསོད་ནམས་བསྟན་འཛིན་ལ་དུས་རྒྱུན་དུ་མ་རུངས་པའི་ལས་སྐུ་དགྲ་ངན་པ་ཞིག་ཡོད་པ་ལ་ཚར་ཆེན་གྱིས་ལྷ་མོའི་ཆོས་སྐོར་ཡོངས་རྫོགས་ཞུས་པའི་ཚེ་རྔོག་སྟོན་ལ་བླ་མ་ཁྱེད་ལ་བསྟན་སྲུང་འདི་ལྟ་བུ་ཡོད་བཞིན་དུ་སྐུ་དགྲ་འདི་འཇོག་པ་འཕང་ལགས་ཞུས་པས། བླ་མའི་གསུང་ལས་ཆོས་རྗེ་པ་དེ་བདེན་ཏེ། མགོན་ཁང་འདིའི་སྐུ་རྒྱབ་དེ་ཕྱོགས་སུ་བསྟན་པའི་རྟེན་འབྲེལ་བཞིན་ཡིན་ནམ་ད་ལྟ་ལས་སྦྱོར་བརྩམས་ཀྱང་རྟགས་འབྱུང་བ་ཞིག་མི་ཡོང་འདུག་པས་སྔོན་གྱི་ལས་ཡིན་པ་འདྲ་གསུང་ཞིང་ཐུགས་ཅུང་ཟད་མུག་པའི་ཚུལ་སྟོན་པ་ལ། ཚར་ཆེན་གྱིས་དེས་ན་བདག་བླ་མའི་ཆོས་སྐོར་ཡོངས་སུ་རྫོགས་པ་གནང་བའི་གཏང་རག་ཏུ་ཆོས་སྐྱོང་འདི་ལ་བརྟེན་ནས་དམ་ཉམས་འདི་བདག་གིས་བསྒྲལ་ན་ཇི་ལྟར་ལགས་ཞུས་པས། ཆོས་རྗེ་དེ་ལྟ་བུའི་མཁྱེན་ན་ཤིན་ཏུ་སྐུ་དྲིན་ཆེ་གསུངས་པ་ལ་བརྟེན་ནས་གཞུང་གི་མགོན་ཁང་ན་བཞུགས་པའི་ལྷ་མོའི་སྐུ་ལ་ཁྲག་ཞག་གི་ཐིག་ལེ་སོགས་དངོས་སུ་ཕུལ་ནས་བླ་མའི་སྐུ་དགྲའི་མིང་རུས་བླ་དགས་ཀྱི་ཡི་གེ་ཞལ་དུ་བཏབ་སྟེ་ས་རྔོག་བླ་མ་བརྒྱུད་པའི་མཚན་ནས་བརྗོད་པའི་བཀའ་བསྒོ་དྲག་པོ་ལན་གསུམ་ཙམ་མཛད་པས། ཚར་ཆེན་ཉིད་ཀྱི་ཐུགས་ཀྱང་འཇིག་པ་སྙམ་མཛད་ཅིང་། ལྷ་མོའི་སྐུ་དེ་སྔར་ལས་ཁྲོ་ཞིང་རྔམས་པ་ཞིག་ཏུ་གྱུར། དེ་རྗེས་བདེ་མཆོག་སྲིན་པོ་རིར་ཕྱག་ཕེབས་ཏེ་ཐུགས་དམ་རྒྱུན་གྱི་གཏོར་བསྔོ་ལ་ལས་སྦྱོར་གྱི་དམོད་བསྐུལ་དྲག་པོ་བཅས། ཐུན་གཏོར་དགྲ་ཕྱོགས་སུ་ཁ་བསྒྱུར་བ་གནང་བ་ན། ཞག་བདུན་པའི་ཚེ་གཏོར་མའི་རྩེ་མེ་སྟག་གི་ཚུལ་དུ་མ་ཆད་པ་རྗེ་ཉིད་ཀྱིས་གཟིགས་པས་མཆོད་གཡོག་ལ་བཀའ་འདྲི་གནང་བ་ན། གཙོ་ཆེན་པོ་རྫ་མ་ཙམ་ཞིག་གཞུང་གི་ཐད་དུ་བབས་སོང་ཟེར་བའི་རྒྱུ་མཚན་ཕུལ། དེ་ནས་ཞག་མ་འགྱངས་པར་དམ་ཉམས་དེ་ལ་ཤི་ཆད་སྣ་ཚོགས་བྱུང་སྟེ་མི་རྩ་བུད་པ་ན་ཚར་ཆེན་གྱི་མནལ་ལྟས་སུ་ཞག་མང་པོའི་བར་ལ་སྡིག་སྒྲིབ་དག་པའི་རྟགས་མཚན་གསལ་བར་གཟིགས་པ་ན། གསང་སྔགས་རྡོ་རྗེ་ཐེག་པའི་ལམ་འདི་ལ་བླ་མའི་སྐུ་དགྲ་ཚར་བཅད་པ་སོགས་ལས་ཕན་ཡོན་ཆེ་བར་གཞན་མེད་པའི་ཐུགས་ལྷག་པར་ཆེས་པའི་ལོ་རྒྱུས་གསུངས་སོ། །དེ་ལྟར་མདོ་རྒྱུད་བསྟན་བཅོས་ཐམས་ཅད་ཀྱི་དགོངས་པ་གདུག་པ་ཅན་ཞི་བས་མི་ཐུལ་བ་རྣམས་དྲག་པོས་ཚར་གཅོད་པ་ཕྱོགས་གཅིག་ཏུ་མཐུན་ལ། རྒྱུ་མཚན་དེ་ཉིད་ཀྱི་ཕྱིར་ད་ལམ་གྱི་གནས་སྐབས་འདིར་ཡང་བསྟན་པ་རིན་པོ་ཆེ་དེར་འཛིན་དང་བཅས་པ་དར་ཞིང་རྒྱས་ལ་ཡུན་རིང་དུ་གནས་པར་བྱ་བའི་ཕྱིར་དང་། དེ་དག་ལ་ལོགས་པར་འཁུ་བ་རྣམས་དྲག་པོའི་ལས་ཀྱི་རྗེས་སུ་བཟུང་བའི་ཕྱིར། རྡོ་རྗེ་ཕུར་པའི་ལས་སོགས་གཏོར་མ་ལ་བརྟེན་ནས་དགྲ་བསད་པའི་མན་ངག་ཟབ་མོ་འདི་ཉིད་ཐུགས་ཉམས་སུ་བཞེས་པའི་སྐབས་རྣལ་འབྱོར་དབང་ཕྱུག་ཆེན་པོ་རིག་པ་འཛིན་པའི་དགེ་འདུན་རྣམས་ཞལ་ཟས་ཀྱི་བྱ་བ་མཛད་པའི་དུས་འདིར་ཐོས་ཆུང་ལྟ་བུ་ལེགས་བཤད་ཀྱི་སྐྱེལ་འབུལ་བའི་སྐབས་སུ་བབས་པ་ཡིན་ལ། དེ་ལྟ་བུའི་ལེགས་བཤད་འབུལ་བར་བྱེད་པ་ལ་བཤད་པ་ལ་བར་ཆད་མི་འབྱུང་ཞིང་མཐར་ཕྱིན་པ་དང་། ཚོགས་གཉིས་རྫོགས་པའི་ཕྱིར་ཡུལ་ཁྱད་པར་ཅན་ལ་མཆོད་པར་བརྗོད་པ། དངོས་གཞི་བཤད་པ་རང་གི་ངོ་བོ། མཇུག་བསྔོ་བ་སྨོན་ལམ་བཀྲ་ཤིས་དང་བཅས་པ་སྟེ་ས་བཅད་རྣམ་པ་གསུམ་གྱི་སྒོ་ནས་ཕུལ་ན་དང་པོ་མཆོད་པར་བརྗོད་པ་ལ་མདོ་ལུགས་པ་སྟོན་པ་སངས་རྒྱས་གཙོ་བོར་མཆོད་ནས་བླ་བརྒྱུད་གཞན་རྣམས་ཞར་བྱུང་གི་ཚུལ་དུ་མཛད་མོད་ཀྱི་རང་ཅག་སྔགས་ལམ་དུ་ཞུགས་པ་རྣམས་སྟོན་པ་སངས་རྒྱས་ལས་ཀྱང་བཀའ་དྲིན་ཆེ་བ་རྩ་བའི་བླ་མ་ཉིད་གཙོ་བོར་མཆོད་དགོས་པ་ཡིན་ཏེ། འདུས་པ་ལས། གང་གི་བླ་མ་རྡོ་རྗེ་འཛིན། །ཐ་དད་དུ་ནི་མཐོང་གྱུར་པ། །དེ་ཡི་དེ་ཉིད་དངོས་གྲུབ་ནི། །ཚོགས་པའི་མཚན་ཉིད་ཅན་མི་འགྲུབ། །མཆོད་པ་ཐམས་ཅད་ཡོངས་སྤངས་ནས། །བླ་མ་མཆོད་པ་ཡང་དག་བརྩམས། །དེ་མཉེས་པས་ནི་ཀུན་མཁྱེན་པའི། །ཡེ་ཤེས་མཆོག་ནི་ཐོབ་པར་འགྱུར། །གང་ཞིག་བསྐལ་པ་བྱེ་བ་ནི། །བརྒྱ་ཕྲག་ཏུ་ཡང་རྙེད་དཀའ་བ། །དེ་ཉིད་སངས་རྒྱས་རྩོད་ལྡན་ལ། །སྐྱེ་བ་འདི་ལ་སྩོལ་བར་མཛད། །ཅེས་དང་། རྗེ་བཙུན་ཆེན་པོས། ཐོག་མར་བླ་མའི་ཞབས་ལ་ཕྱག་འཚལ་ནས། །རྡོ་རྗེ་འཆང་ལ་གཉིས་པའི་ཚིག་གིས་འདུད། །ཅེས་དང་། ཀུན་མཁྱེན་ཆེན་པོས། དུས་གསུམ་རྒྱལ་བ་མཆོད་པའི་བསོད་ནམས་ཀུན། །གང་གི་བ་སྤུའི་བུ་ག་གཅིག་ཉིད་ལ། །རྣམ་པར་གནས་ཞེས་རྒྱལ་བས་བདེན་གསུངས་པ། །དེ་སླད་དངོས་པོ་ཀུན་གྱིས་རབ་ཏུ་མཆོད། །ཅེས་སོགས་རྒྱ་ཆེར་གསུངས་པ་ཡིན་པའི་ཕྱིར། རྒྱུ་མཚན་དེ་དག་གིས་ཕྱིར་ན། ཆོས་དབྱིངས་འོད་གསལ་ཞེས་སོགས་མཆོད་བརྗོད་རྒྱས་བསྡུས་ཅི་རིགས་དང་དངོས་གཞི་འཇམ་མགོན་ཨ་མེས་ཞབས་ཀྱིས་མཛད་པའི་ཕུར་བཟློག་རྣམ་བཤད་དེ་ཟོར་འཛིན་སྔོན་མའི་ལེགས་བཤད་འབུལ་འཕྲོ་ནས་ཅི་འགྲུབ་རེ་དང་མཇུག་བསྔོ་སྨོན་ཤིས་བརྗོད་མདོར་བསྡུས་རེ་འབུལ་སྲོལ་འདུག་པ་བཞིན། ས་སྐྱ་པ་ཀུན་བློས་རང་ལོ་ཉེར་གཉིས་པའི་ཚེ་དཔལ་ས་སྐྱའི་སྐུ་རིམ་ཆེན་མོའི་ཟོར་འཛིན་ལས་ཐོགས་བགྱིས་སྐབས་བརྩམས་པའི་ཡི་གེ་པ་ནི་གཞུ་ལུང་པ་བསོད་ནམས་འོད་ཟེར་རོ།། །།མངྒ་ལཾ།། །།

ཀུན་དགའ་བློ་གྲོས།
ཕུར་བཟློག་བཤད་པའི་མཚམས་སྦྱོར།

:Rare Texts of the Sakya TraditionR